སློབ་གྲྭ་ཆེན་མོ་ནི་མཐོ་རིམ་ཡོན་ཏན་པ་གསོ་སྐྱོང་བྱ་ས་ཡིན་ལ།འདི་ལས་ཐོན་པའི་མི་སྣ་ནི་སྤྱིར་བཏང་གི་སློབ་གསོ་མྱོང་ཡོད་མཁན་ཞིག་དང་གཏན་ནས་མི་འདྲ།སློབ་གྲྭ་ཆེན་མོ་ནས་མཐར་ཕྱིན་པ་ཞིག་ཡིན་ན།དེ་ལ་རང་ཚུགས་ཀྱི་བསམ་གཞིགས་བྱེད་སྟངས་ཤིག་དང༌།གཞན་དྲིང་མི་འཇོག་པའི་སྤོབས་པ།གནད་དོན་ཐག་གཅོད་ཀྱི་ནུས་པ་སོགས་མཐོ་རིམ་གྱི་གནད་ལ་དཔྱོད་ཅིང་འཇུག་པའི་སྤོབས་པ་དང་ནུས་པ་ཆ་ཡོངས་སུ་རྫོགས་ཡོད་པ་ཞིག་ཡིན་དགོས།ཡིན་ནའང་སྔོན་དང་ད་ལྟ་གང་གི་བོད་ཀྱི་མཐོ་རིམ་སློབ་གྲྭ་ཆེན་མོ་བ་རྣམས་ཀྱི་གནས་ཚུལ་ལ་གཞིགས་ན།འདི་ལྟའི་ཚད་ཐིག་ལ་ཐོན་མེད་པའམ་ཐོན་དཀའ་བའི་ཚོད་དུ་གདའ།ཁོ་ཚོའི་ནར་མའི་ཁ་བརྡ་ཡིན་ན་འདྲ་ལ།ཚོགས་དབུས་ཀྱི་བགྲོ་གླེང་ཡིན་ནའང་འདྲ།མཐར་ཕྱིན་དཔྱད་རྩོམ་ཡིན་ནའང་འདྲ་གང་དུའང་ཡོན་ཏན་པའི་འཇོན་ཐང་མངོན་ཡོད་པ་ཅིག་མེད་པར།ཕལ་བའི་བསམ་ཚོད་ཅིག་གིས་སྤྱིར་བཏང་བའི་ལྟ་བ་ཞིགདཀྱུས་མའི་སྐད་ཆ་ཞིག་གིས་འཆད་ཀྱིན་འདུགཁོ་ཚོས་ལྟ་བ་གང་ཞིག་འདོན་ཡང་།དེ་ཉིད་ཀྱི་མཐོང་སྣེ་ཆེས་ཆིག་རྐྱང་བ་ཞིག་སྟེ།ཁོ་ཚོར་སྤྱིར་མི་ཆོས་ཀུན་སྤྱོད་ཀྱི་མཐོང་སྣེ་མ་གཏོགས།ཐ་ན་ལོ་རྒྱུས་ཀྱི་ལྟ་བའི་ཟུར་ཕྲན་ཙམ་ཡང་མེད།དེ་བས་ཡ་རབས་གཞུང་དྲང༌།བྱམས་སྙིང་རྗེ་ལྟ་བུའི་སྲོལ་རྒྱུན་གྱི་བསམ་གཞིགས་གཏོང་སྟངས་ཀྱིས་དུས་དང་ཡུལ་ལ་ཁྱད་པར་མེད་པར་གཅིག་ཏུ་ཁ་ཚོན་གཅོད་པ་ལས་ལོ་རྒྱུས་འཕེལ་རྒྱས་ཀྱི་ངོས་ནས་བལྟས་ན།དགེ་སྐྱོན་ཅི་ཡོད་ལ་བསམ་བློ་ཆེན་པོ་འཁོར་མི་ཐུབ།ལོ་རྒྱུས་འཕེལ་བའི་ཆོས་ཉིད་ཀྱིས་སྔར་ཡོད་ཀྱི་མི་ཆོས་ལྟ་བ་མང་པོ་ཞིག་ལ་བསྐྱར་དུ་གདེང་འཇོག་དང་ཚད་འཇལ་བྱེད་དགོས་པར་འགྱུར་བ་དང༌།དེ་བཞིན་དུས་དང་འཚམས་པའི་རིན་ཐང་ལྟ་བ་གསར་བ་ཞིག་འབྱུང་དགོས་ཀྱང་།ང་ཚོའི་སློབ་གྲྭ་ཆེན་མོ་བ་རྣམས་ལ་འདིའི་ཐད་ནས་འཇོན་ཐང་ཆེན་པོ་མེད།དེ་ལས་གཞན་སློབ་གྲྭ་ཆེན་མོ་ནས་མཐར་ཕྱིན་པའི་དེང་གི་ཡོན་ཏན་པ་དག་ལ་མཚོན་ནའང་དངོས་ཡོད་ལ་ཁ་སྐོར་ནས་དངོས་ཡོད་ཀྱི་སྤྱི་ཚོགས་གནད་དོན་ཞིག་བཤད་དགོས་པར་གྱུར་ཚེ།ང་ཚོའི་བསམ་གཞིགས་དེ་རྡིབ་འགྲོ་བའི་ཉེན་ཁ་ཡོད།ཆེས་ཕུགས་བསམ་ཅན་གྱི་བྱིས་བློ་དང་འདྲེས་པའི་ཐབས་ལམ་ཞིག་སྟོན་རྒྱུ་ལས།གནད་དོན་ལ་དབྱེ་ཞིབ་ཆ་རྫོགས་པ་ཞིག་དང༌།རིག་པའི་གཞུང་ལུགས་ཀྱིས་རྒྱབ་རྟེན་མཛད་པའི་ཞིབ་འཇུག་གཏིང་ཟབ་མོ་ཞིག་ཅིས་ཀྱང་འབྱུང་དཀའ།ང་ཚོའི་ཡོན་ཏན་པ་རྣམས་ཀྱིས་དམངས་སྲོལ་ལམ།ལོ་ཚིགས་སམ།དོན་རྐྱེན་ལྟ་བུའི་སྣང་ཚུལ་རྐྱང་བའམ་ད་ཡོད་སྤྱི་ཚོགས་འཕེལ་རྒྱས་ལ་ཁ་གཏད་མེད་པའི་རིགས་རྟོག་གི་ལས་ཀ་ཞིག་གམ།རིག་གཞུང་རྐྱང་བ་ཞིག་ལས་དངོས་ཡོད་སྤྱི་ཚོགས་ལ་ཁ་གཏད་ཀྱི་དོན་སྙིང་ཡོད་པའི་ཞིབ་འཇུག་གི་ལས་ཀ་གཉེར་མཁན་ཉུང༌།ང་ཚོའི་སློབ་གྲྭ་ཆེན་མོ་བ་རྣམས་ཀྱིས་ཁ་བརྡ་དང་བགྲོ་གླེང་།ཞིབ་འཇུག་གི་ཁྲོད་དུ་བཀོལ་བཞིན་པའི་སྐད་ཆའམ་བརྡ་ཆད་ལ་བལྟས་པ་ཙམ་པོས་གནད་དོན་འདི་ཆེས་སླ་བར་མཐོང་སྟེ།ཁོ་ཚོས་རྩོམ་རིག་གམ།སྤྱི་ཚོགས།རིག་གནས།ལོ་རྒྱུས་སོགས་གང་ལ་དཔྱོད་ཀྱང་རིག་གཞུང་གང་དེའི་རིག་གཞུང་གི་ལྟ་བའམ་ཐབས་ལམ་སྤྱོད་པ་ལྟ་ཞོག་དེ་ཉིད་ཆེས་ཕལ་བའི་སྐད་དང་འཚོ་བའི་སྐད།ལྷུག་བརྗོད་ཀྱི་སྐད་ཀྱིས་འཆད་པར་འགྱུར་བ་ལས།རིག་གཞུང་གི་བརྡ་ཆད་བཀོལ་ཐུབ་པ་ཉུང་ལ།བཀོལ་ཡོད་པའི་དབང་དུ་བཏང་ཡང་བརྡ་ཆད་ཀྱི་གོ་བ་རབ་རིབ་སབ་སིབ་ཅིག་ཏུ་འདུགའདི་འདྲ་ཞིག་གིས་དཔྱད་པ་དང་ཞིབ་འཇུག་གི་ལས་ལ་ཇི་ལྟར་འཇུག་ཐུབ་སྟེ་མི་ཐུབ་བོ།།རིག་གཞུང་གང་ཞིག་གི་གསང་ཚིག་དེ་རིགས་རིག་གཞུང་དེའི་བརྡ་ཆད་ཀྱིས་མཚོན་པ་ཡིན།དེ་བཞིན་གནད་དོན་ཐག་གཅོད་པའམ་གནད་དོན་ལ་དབྱེ་ཞིབ་བྱེད་པའམ་གནད་ལ་ཐིངས་པ་ཞིག་ཡོང་མི་སྲིད།འདིས་ནི་དོན་གྱིས་བསམ་གཞིགས་དེ་ཉིད་གནད་དུ་ཐིངས་མེད་པ་དང༌།བསམ་གཞིགས་དེ་ཉིད་ལ་རིག་པའི་གཞུང་ལུགས་ཀྱི་རྒྱབ་ལྗོངས་མེད་པའི་དྲན་འཆར་ཐོར་བུ་བ་ཞིག་ཡིན་པ་དེ་མཚོན་པ་ཡིན།